Diari Oficial de la Generalitat Valenciana


Sumari del DOGV 9726, del 16-11-2023 (2023/10895)

RESOLUCIÓ de 31 d'octubre de 2023, del director general de Relacions amb Les Corts, de la Presidència de la Generalitat, per la qual es publica el Conveni marc entre Turisme Comunitat Valenciana i la Federació Empresarial d'Hostaleria de València, per a la realització d'actuacions formatives en matèria turística.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9726

Data del DOGV
:   16-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/10137


Data del document
:   31-10-2023

Organisme emissor
:   Presidència de la Generalitat

Tipus de document
:   Resolució

RESOLUCIÓ de 31 d'octubre de 2023, del director general de Relacions amb Les Corts, de la Presidència de la Generalitat, per la qual es publica el Conveni marc entre Turisme Comunitat Valenciana i la Federació Empresarial d'Hostaleria de València, per a la realització d'actuacions formatives en matèria turística. [2023/10927]  
La Generalitat, a través de Turisme Comunitat Valenciana i la Federació Empresarial d'Hostaleria de València han subscrit, prèvia tramitació reglamentària, els dies 10 i 9 de maig de 2023, el Conveni marc entre Turisme Comunitat Valenciana i la Federació Empresarial d'Hostaleria de València, per a la realització d'actuacions formatives en matèria turística, i segons el que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de convenis de la Generalitat amb data 30 d'octubre de 2023 i número 1033/2023, és procedent la publicació en el Diari Oficial de la Generalitat Valenciana del conveni esmentat, que figura annex a esta resolució.  
  
València, 31 d'octubre de 2023.- El director general de Relacions amb Les Corts: Jorge Bellver Casaña.  
  
  
Conveni marc, entre Turisme Comunitat Valenciana i la Federació d'Hostaleria de València, per a la realització d'actuacions formatives en matèria turística  
  
D'una part, Francesc Colomer Sánchez, secretari autonòmic de Turisme i president de Turisme Comunitat Valenciana, en virtut del que disposa el Decret 151/2018, de 21 de setembre, del Consell, de nomenament com a secretari autonòmic de Turisme (DOGV 24.09.2018), i l'article 19 del Decret 105/2019, de 5 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat (DOGV 12.07.2019), que intervé en este acte en nom i representació d'esta entitat de dret públic, entitat adscrita a la Presidència de la Generalitat, amb personalitat jurídica pròpia, que es regula pel que disposa l'article 12 de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana, i pel que disposa el Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística (DOGV 29.01.2020). El domicili de la referida entitat de dret públic, a l'efecte d'este document, és el situat a València, carrer de la Democràcia, 77, ciutat administrativa 9 d'Octubre, torre II, planta tercera.  
  
La seua legitimació i representació per a este acte deriva del que establix l'article 13.4 de la Llei 15/2018, de 7 de juny, i l'article 31.2.d del Decret 7/2020, de 17 de gener, del Consell, en virtut dels quals el president de Turisme Comunitat Valenciana exercirà la representació permanent d'esta entitat en la signatura de convenis.  
I, d'una altra part, Manuel Espinar Robles, amb DNI 87705726C, que actua com a president, en nom i representació de la Federació Empresarial d'Hostaleria de València, amb CIF G 14.583.392, i amb domicili social a València, carrer Ontinyent 3 i 5 baix (46312), i es troba inscrita en l'Oficina Pública de Depòsit d'Estatuts i Eleccions de la Conselleria d'Economia, Hisenda i Ocupació amb el número de depòsit 29468885 (antic 46/133).  
Les dues parts, segons intervenen,  
  
Exposen  
Primer. Turisme Comunitat Valenciana (d'ara en avant, Turisme CV), té atribuïdes per l'article 20.b del Decret 7/2020, abans esmentat, entre altres finalitats, «la millora de la competitivitat, la qualitat del producte, la intel·ligència turística, la innovació tecnològica, la formació i la millora del rendiment del sector turístic valencià». Concretament, l'article 21.1c, atribuïx a Turisme Comunitat Valenciana «El foment de la formació del sector, a través dels centres de desenvolupament turístic existents i els que puguen crear-se, realitzant i promocionant cursos, seminaris i jornades…».  
Segon. La Federació d'Hostaleria de València és una agrupació associativa empresarial integrada per associats / membres de ple dret que són les associacions amb àmbit d'actuació dins de la província de València, i que representen empresaris els locals o establiments dels quals estan oberts al públic, que tenen entre les seues finalitats la defensa, representació i promoció dels interessos de les empreses dedicades a l'hostaleria i, concretament, promoure l'acció formativa intensa, tant de l'empresariat com dels seus treballadors.  
Tercer. Les dos entitats convenen en la necessitat d'incrementar i millorar la formació dels treballadors i les treballadores del sector com a estratègia de foment de l'ocupació i la millora dels paràmetres de qualitat del sector turístic.  
Turisme CV compta, a este efecte, amb una consolidada xarxa de centres de turisme -CdT- dedicats a la formació i el reciclatge dels treballadors i les treballadores del sector turístic.  
La Federació d'Hostaleria de València està integrada per empreses del sector i entre el seus objectius té la formació del personal que integra les dites empreses.  
Quart. D'acord amb l'anterior, les dos entitats convenen en l'interés mutu de dur a terme accions formatives en matèria turística, per a la qual cosa és d'interés mutu oferir formació als treballadors del sector de l'hostaleria en els horaris en què hi ha instal·lacions disponibles al CdT de València, és a dir, preferentment, en horari de vesprada, dotades amb aules específiques i adequades per a esta activitat formativa.  
  
  
Per a desenvolupar esta actuació, i com a inici de l'articulació de la col·laboració entre les dos entitats, les parts convenen a atorgar este conveni marc que es regirà per les següents  
  
Clàusules  
  
Primera. Objecte del conveni marc  
El present conveni té per objecte establir la col·laboració de les dos institucions per a la realització d'actuacions formatives en matèria turística.  
Turisme CV i l'FEHV acordaran les activitats i accions formatives que, en matèria de turisme, s'impartiran al CdT de València impulsades i coordinades per l'FEHV, i que, en tot cas, hauran de donar resposta a les manques i necessitats formatives del sector.  
  
Segona. Caràcter de conveni marc  
Este conveni marc requerix, per a la seua efectivitat, la posterior formalització de convenis específics en els quals es concretaran les obligacions directament exigibles a les parts.  
L'aplicació i l'execució d'este conveni, incloent-hi a l'efecte tots els actes jurídics que pogueren dictar-se en el seu desplegament, no podrà suposar obligacions econòmiques per a la Generalitat i, en tot cas, s'hauran d'atendre amb els seus mitjans personals i materials.  
  
Tercera. Compromisos de l'FEHV  
L'FEHV ha d'assumir totes les despeses derivades dels cursos que impartisca en les instal·lacions del CdT de València, és a dir, les relatives al personal docent, vestuari de l'alumnat, matèries primeres, material didàctic, les corresponents a assegurances relacionades directament amb la formació impartida i la manipulació d'aliments, i qualsevol altra derivada directament de la formació i necessària per al desenvolupament d'estos, com els reforços necessaris de personal de neteja i seguretat.  
  
Per a l'efectivitat d'este compromís, es requerix la subscripció entre les parts d'un conveni específic en què es concrete este.  
  
Quarta. Compromisos de Turisme Comunitat Valenciana  
Turisme Comunitat Valenciana es compromet, sobre la base del present conveni, a posar a la disposició de la Federació d'Hostaleria:  
- Les instal·lacions més idònies per a la realització dels cursos de formació en matèria turística que l'FEHV impartirà.  
- Turisme CV col·laborarà amb l'FEHV en les accions de captació i selecció de les persones interessades a participar en els cursos programats, així com en la gestió dels espais que s'utilitzen del CdT i el suport logístic necessaris per a fer esta selecció.  
- Turisme CV nomenarà una persona tècnica d'enllaç, que supervisarà la gestió administrativa.  
  
Cinquena. Duració, vigència i causes de resolució  
La vigència d'este conveni marc de col·laboració tindrà efecte des del moment de la seua signatura fins a la finalització de les actuacions derivades d'este i, en tot cas, tindrà una duració de quatre anys, en els termes que preveu l'article 49, apartat h, de la Llei 40/2015, d'1 d'octubre, de règim jurídic del sector públic.  
En qualsevol moment abans de la finalització del termini previst en el paràgraf anterior, les parts signants del conveni podran acordar unànimement la seua pròrroga per un període de fins a quatre anys addicionals o la seua extinció.  
El present conveni quedarà resolt per mutu acord de les parts, i per l'incompliment, de qualsevol d'estes, de les clàusules previstes en este, i s'establirà en els convenis singulars que d'este es deriven la forma de terminació de les actuacions en curs d'execució en cada moment, en compliment de l'article 11.1, lletra f, del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
  
Sisena. Comissió de seguiment  
7.1. Es crea una comissió de seguiment i control del present conveni amb les funcions següents: - Supervisar l'execució del conveni, aprovar les accions formatives que es desenvoluparan, així com adoptar les decisions i dictar les instruccions necessàries amb la finalitat d'assegurar la correcta realització de les activitats convingudes, incloent-hi a l'efecte la solució, en primera instància, de les controvèrsies d'interpretació i compliment que puguen plantejar-se respecte del conveni subscrit i dels seus acords de desplegament.  
  
- Informar les parts de les incidències que es puguen presentar durant l'execució del conveni, així com, si és el cas, proposar les corresponents actualitzacions o modificacions en el seu desplegament.  
7.2. La comissió de seguiment serà paritària i estarà constituïda per sis persones, nomenades per les parts de comú acord, tres designades per Turisme Comunitat Valenciana, entre les quals la direcció d'esta entitat designarà les persones que assumixen la presidència i la secretaria, i les altres tres seran nomenades per l'FEHV. En la composició d'este òrgan col·legiat haurà d'assegurar-se la presència equilibrada d'homes i dones en els termes que preveu el II Pla d'igualtat de l'Administració de la Generalitat.  
7.3. Les còpies de les actes, els acords o els informes que, si és el cas, emeta la Comissió de Seguiment, en el desenvolupament i l'execució de les funcions que tinga assignades, es remetran, en el cas de Turisme Comunitat Valenciana, a la persona titular de la direcció de l'entitat.  
7.4. La comissió es reunirà sempre que ho sol·licite qualsevol de les parts i, com a mínim, una vegada a l'any. El seu funcionament i adopció d'acords es regularan pel que preveuen els articles 15 i següents de la Llei 40/2015, d'1 d'octubre, de règim jurídic del sector públic.  
  
  
Setena. Règim jurídic i jurisdicció  
El present conveni marc, quant a la seua tramitació i formalització, es regix pel Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, i per la normativa bàsica continguda en el capítol VI del títol preliminar de la Llei 40/2015, d'1 d'octubre, de règim jurídic del sector públic.  
  
Si no s'aconseguix una solució o un acord, la resolució de la qüestió o les qüestions litigioses sorgides correspondrà als òrgans competents de la jurisdicció contenciosa administrativa.  
  
Les parts, llegit el present document, i en prova de conformitat amb el seu íntegre contingut, el subscriuen i signen per duplicat exemplar, en el lloc i la data al principi indicats.  
  
10 de maig de 2023. El president de Turisme Comunitat Valenciana: Francesc Colomer Sánchez.  
9 de maig de 2023. El president de l'FEHV: Manuel Espinar Robles.